സമരത്തിനെതിരെ പ്രതിഷേധമറിയിച്ചു ജോജു ജോര്ജിന്റെ വീട്ടിലേക്ക് യൂത്ത് കോണ്ഗ്രസ് മാര്ച്ച് പോലീസ് തടഞ്ഞു സംഘര്ഷം തൃശൂര് : കോണ്ഗ്രസ് സമരത്തിനെതിരെ പ്രതിഷേധമറിയിച്ചതിന് പിന്നാലെ നടന് ജോജു ജോര്ജിന്റെ വീട്ടിലേക്ക് മാര്ച്ച് നടത്തി യൂത്ത് കോണ്ഗ്രസ് പ്രവര്ത്തകര്. ജോജുവിന്റെ തൃശൂര് മാള വലിയപറമ്ബിലെ വീട്ടിലേക്കാണ് പ്രതിഷേധ മാര്ച്ച് നടത്തിയത്. യൂത്ത് കോണ്ഗ്രസ്, കെഎസ്യു പ്രവര്ത്തകരാണ് പ്രതിഷേധത്തിന് നേതൃത്വം വഹിച്ചത്. കോണ്ഗ്രസ് സമരത്തിനെതിരെ പ്രതിഷേധിച്ച ജോജു ജോര്ജ് മാപ്പ് പറയണമെന്നായിരുന്നു ഇവരുടെ ആവശ്യം. കൊച്ചിയില് നാടകീയ രംഗങ്ങള് അരങ്ങേറിയതിന് പിന്നാലെ ജോജു ജോര്ജിന്റെ വീടിന് പോലീസ് സംരക്ഷണം ഏര്പ്പെടുത്തിയിരുന്നു. ജോജുവിന്റെ വീടിന് ഒന്നര കിലോമീറ്റര് അകലെ പോലീസ് ബാരിക്കേഡുകള് സ്ഥാപിക്കുകയും ചെയ്തിരുന്നു. മാള പോലീസിന്റെയും ഇരിങ്ങാലക്കുട പോലീസിന്റെയും നേതൃത്വത്തില് സമരക്കാരെ തടഞ്ഞുനിര്ത്തി. എന്നാല് സമരക്കാര് ബാരിക്കേഡിലേക്ക് ഇടിച്ചുകയറി അത് മറിച്ചിടാന് ശ്രമിച്ചു. സംഘര്ഷത്തില് നിരവധി പേര്ക്ക് പരിക്കേറ്റതായാണ് വിവരം. ജോജു ജോര്ജിനെതിരെ സമൂഹമാദ്ധ്യമങ്ങളിലും പ്രതിഷേധം ശക്തമാണ്. താരത്തിന്റെ ഔദ്യോഗിക അക്കൗണ്ടുകളിലാണ് ആളുകള് അസഭ്യ വര്ഷം നടത്തുന്നത്. അതേസമയം ജോജുവിനെ പിന്തുണച്ചുകൊണ്ടും നിരവധി പേര് രംഗത്തെത്തുന്നുണ്ട്.